Kňažia (Dolný Kubín)

Kňažia je mestská časť Dolného Kubína.

Polohopis 
Mestská časť sa nachádza v severovýchodnej časti mesta, západne od časti Mokraď. Katastrálne územie je situované na pravom brehu rieky Orava, pod vrchom Žiar (). Touto časťou prechádza Európska cesta 75.

Dejiny 
Jediné informácie o obci, ako aj o kostole, pochádzajú z farskej kroniky s názvom „HISTORIA DOMUS“ a z útržkovitých informácií z rôznych archívnych záznamov. Oficiálna kronika terajšej mestskej časti bola zničená pri požiari v 2. polovici 20. storočia.

Založenie obce sa datuje už do 13. storočia. V roku 1345 sa v písomných záznamoch o obci objavuje s názvom Knesy. V roku 1420 tú istú obec evidujú pod názvom Knese, kedy už patrila k poddanským obciam Oravského panstva.

V privilégiu Mateja Korvína z roku 1474 obec poznajú pod názvom Knyesy. Okrem iného sa v ňom spomína, že Matej Korvín potvrdil práva a privilégia kňažanským valachom, čo v praxi znamenalo oslobodenie od platenia daní.

Kultúra a zaujímavosti

Pamiatky 
 Rímskokatolícky kostol sv. Šimona a Júdu, jednoloďová pôvodne baroková stavba s polygonálnym ukončením presbytéria a vežou tvoriacou súčasť jej hmoty z roku 1774. Veža s barokovou helmicou s laternou pochádza z roku 1843, fasády kostola sú hladké. Veža vystupuje z mierne predstavaného rizalitu ukončeného štítom s tympanónom. Stavba prešla úpravami v rokoch 1939-1940. V interiéri sa nachádza renesančný oltár z roku 1618 s novším obrazom od Ratskaya z roku 1867 a  rokoková kazateľnica z 18. storočia.

Referencie

Externé odkazy 
 Oficiálna stránka mesta Dolný Kubín
 Popis mestskej časti Kňažia a fotogaléria

Mestské časti Dolného Kubína